Pawkowa orchija

Pawkowa orchija (Ophrys sphegodes) je rostlina ze swójby  orchidejowych rostlinow (Orchidaceae). 

 Synonym 
 O. araneifera Huds.

 Wopisanje 
Pawkowa orchija je trajne zelo, kotrež docpěwa wysokosć wot 15 hač 40 cm.

Łopjena su brunojće zelene.

Kćěje wot apryla hač meje. Hubka je wjelbowana, somotowje kosmata, čerwjenobruna, njese H-formowy, módry muster, docpěwa dołhosć wot 9 hač 14 mm, je njerozdźělena abo słabje třidźělna, ale njenjese přiwisk. Tři zwonkowne kćenjowe łopješka su žołtozelene. Dwě znutřkownej kćenjowej łopješce stej wusko-lancetojtej, zelenožołtej hač brunojće žołtej.

 Stejnišćo 
Rosće na ćopłych, suchich łukach, w swětłych kerčinach a w swětłych chójnowych lěsach.

 Rozšěrjenje 
Rostlina je w srjedźnej a južnej Europje rozšěrjena.

 Podobna družina 
 Mała pawkowa orchija (Ophrys araneola) ma jenož 5-9 mm dołhu hubku, kotraž jasnu žołtu kromu njese. Dwě znutřkownej kćenjowej łopješce stej swětłozelenej. Kćěje něhdźe dwě njedźeli zašo.

 Žórła 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 224 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 382 
 Brankačk, Jurij: Wobrazowy słownik hornjoserbskich rostlinskich mjenow na CD ROM. Rěčny centrum WITAJ, wudaće za serbske šule. Budyšin 2005. 
 Kubát, K. (Hlavní editor): Klíč ke květeně České republiky. Academia, Praha (2002)
 Lajnert, Jan: Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin  (1954)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)

 Wotkazy 

Kategorija:Orchidejowe rostliny
Kategorija:Škitane rostliny